Zu dem Thema ghört au mini Storry im Hallebad:  I  de Hallebäder in Dänemark lauft die Sach mit em Umzieh & Dusche chli anders als bi eus. D Däne ziehnt sich i de Garderobe ganz ab, tüent ihri Chleider i es Netzli (au d Schueh) und gönd blutt zu de Duschene. Deht häts wie e Garderobe, wos das Netzli mit de Sache abgänd und e Nummere überchömed. (Öppe so, wie wenn mer bi eus id Opere gaht & de Mantel abgit.) Die Frau wo d Garderobe "bewacht" tuet denn au s Billet entwerte. Da mich de Schappi einigermasse uf das vorbereitet hät, sind bis deht na kei  grösseri Problem uftaucht. Denn hani aber s Billet i de Täsche gha, zerscht mal müesse suche wos isch und han mi dur das natürli scho als Touri g outet. (Immerhin hani verstande, was die Garderobedame vo mir hät welle.)  S Schwimme isch denn nöd so es Problem gsi. Nume s Wasser schmöckt ganz anders als i de Schwiiz und isch chli gwöhnigsbedürftig.  Nach em Schwimme bini wider id Duschi, han mini Chleider abgohlt und bin id Garderobe. Deht hani aber mini Schueh nüme gfunde. (Ich han sie ebe nöd mit  is Netzli da, sondern underem Bänkli stah lah…) Am liebste hetti am Schappi gseit er söll doch bitte ga fröge, aber das isch natürli nöd gange. Ich han also namal müesse zu dere Garderobedame und fröge, öb sie wüss wo mini Schueh sind. Ich bin mir also würkli Saublööd vorcho, han mini Schue denn aber wieder gfunde…